钦定古今图书集成/理学汇编/文学典/第165卷 > 徐师曾文体明辩 > 《题蒋伯康小传后》前人
## 钦定古今图书集成/理学汇编/文学典/第165卷 > 徐师曾文体明辩 > 《题蒋伯康小传后》前人

“吾婺自东莱吕成公传中原文献之正，风声气习，蔼
然如邹鲁，而其属邑东阳为尤盛。有若李正节、侯茂
钦信国、葛端献公容甫，监察御史乔公世用，通判眉
州赵公周锡，皆成公之高第弟子，或以忠义显，或以
政事称，或以文学著，传之当世，布之简书，相去一百
馀载，人犹象而法之。呜呼！何其盛也！”今观蒋君《伯康
小传》，述其立身行己，动法古人，阽危之际，又能力持
其家使勿坠，斯可谓之贤矣。此固伯康问学之美所
由致，自非前修流风遗泽有以薰蒸之，亦未必遽至
于斯也。呜呼！唯桑与梓，必恭敬止。矧吾父母之邦，贤
哲奋兴，前被后承，虽隐显之或殊，揆诸物则民彝之
懿，皆可以无愧闻风而兴起者。孰谓后无其人乎。故
因称伯康之贤。特推其本而言之。忠厚君子当有取
焉。洪武十二年九月二十二日。